title: Komisjoni rakendusmäärus (EL) 2019/1661, 24. september 2019, teatavate kaupade klassifitseerimise kohta kombineeritud nomenklatuuris

text:
                  1.10.2019

                  ET

                  Euroopa Liidu Teataja

                  L 251/1

         KOMISJONI RAKENDUSMÄÄRUS (EL) 2019/1661,
         24. september 2019,
         teatavate kaupade klassifitseerimise kohta kombineeritud nomenklatuuris
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (1) eriti selle artikli 57 lõiget 4 ja artikli 58 lõiget 2,
         ning arvestades järgmist:

                     (1)

                     Nõukogu määrusele (EMÜ) nr 2658/87 (2) lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.

                     (2)

                     Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate muude nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.

                     (3)

                     Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.

                     (4)

                     On asjakohane sätestada, et siduvale tariifiinformatsioonile, mis on antud käesolevas määruses käsitletavate kaupade kohta, kuid mis ei ole kooskõlas käesoleva määrusega, võib siduva tariifiinformatsiooni valdaja määruse (EL) nr 952/2013 artikli 34 lõike 9 kohaselt tugineda veel teatava perioodi vältel. Kõnealuseks ajavahemikuks tuleks kehtestada kolm kuud.

                     (5)

                     Käesoleva määrusega ette nähtud meetmed on kooskõlas tolliseadustiku komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.

            Artikkel 2
            Siduvale tariifiinformatsioonile, mis ei ole kooskõlas käesoleva määrusega, võib määruse (EL) nr 952/2013 artikli 34 lõike 9 kohaselt tugineda veel kolm kuud pärast käesoleva määruse jõustumist.

            Artikkel 3
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 24. september 2019

                  Komisjoni nimel

                  presidendi eest

               maksunduse ja tolliliidu peadirektoraadi

                  peadirektor

               Stephen QUEST

            (1)  ELT L 269, 10.10.2013, lk 1.

            (2)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).

            LISA

                        Kauba kirjeldus

                        Klassifikatsioon (CN-kood)

                        Põhjendused

                        (1)

                        (2)

                        (3)

                        Helekollane vedel toode, mis koosneb 93 % rasvhapete etüülestritest ning 7 % oligomeeridest ja osaliselt esterdunud glütseriididest.
                        Toode on valmistatud kalaõlidest, mida saadakse sellistest kalaliikidest nagu anšoovis, sardiin ja makrell. Tootmisprotsessi kuulub rafineerimine, hüdrolüüs, etüülesterdamine ja fraktsioneerimine. Triglütseriidid muundatakse hüdrolüüsi ja etüülesterdamise käigus rasvhapeteks ja etüülestriteks.
                        Toode on ette nähtud edasiseks töötlemiseks toidu-, sööda- ja ravimitööstuses. Toode pakendatakse ja tarnitakse kaitsvas gaasikeskkonnas 190 kg mahutavates terasvaatides.

                        2106 90 92

                        Klassifikatsioon määratakse kindlaks kombineeritud nomenklatuuri klassifitseerimise üldreeglitega 1 ja 6, grupi 38 märkuse 1 punktiga b ning CN-koodide 2106, 2106 90  ja 2106 90 92  sõnastusega.
                        Toodet ei või klassifitseerida rubriiki 1516, kuna see koosneb peamiselt etüülestritest, mis on saadud rasvhapete esterdamisel etanooliga, mitte glütserooliga. Toote töötlemisjärk ületab seega rubriigi 1516 puhul lubatud määra, kuna sellesse rubriiki klassifitseeritakse ainult ümberesterdatud triglütseriidid (vt harmoneeritud süsteemi selgitavad märkused, rubriik 1516, B osa, punkt 2).
                        Rasvhapete etüülestrid ei ole siiski loomsed ega taimsed rasvad ega õlid (vt harmoneeritud süsteemi selgitavad märkused, grupp 15, A osa, teine lõik).
                        Toodet ei või klassifitseerida gruppi 38, kuna tootel on toiteväärtus ning seda kasutatakse toiduainete valmistamiseks (vt grupi 38 märkuse 1 punkti b).
                        Toode tuleb seetõttu klassifitseerida CN-koodi 2106 90 92  alla kui muu toiduvalmistis (vt t ka HSi klassifitseerimise arvamus 2106.90/37).


title: Komisjoni rakendusmäärus (EL) 2018/1508, 10. oktoober 2018, millega määratakse kindlaks tarbimisväärtuse vähenemise koefitsient, mida kohaldatakse lõssipulbri kokkuostu suhtes riikliku sekkumise raames 2019. majandusaastal

text:
                  11.10.2018

                  ET

                  Euroopa Liidu Teataja

                  L 255/12

         KOMISJONI RAKENDUSMÄÄRUS (EL) 2018/1508,
         10. oktoober 2018,
         millega määratakse kindlaks tarbimisväärtuse vähenemise koefitsient, mida kohaldatakse lõssipulbri kokkuostu suhtes riikliku sekkumise raames 2019. majandusaastal
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008, (1) eriti selle artikli 20 lõiget 4,
         olles konsulteerinud põllumajandusfondide komiteega
         ning arvestades järgmist:

                     (1)

                     Komisjoni delegeeritud määruse (EL) nr 906/2014 (2) artikli 3 lõike 1 punktiga e on ette nähtud riikliku sekkumise raames ladustatud põllumajandustoodete väärtuse vähenemisega seotud rahastamine.

                     (2)

                     Komisjoni delegeeritud määruse (EL) nr 906/2014 V lisa punktides 1, 2 ja 3 on kehtestatud tarbimisväärtuse vähenemise protsendimäära (mida kohaldatakse koefitsiendina) arvutamise meetod. Põllumajandustoodete ostmise ajal nende tarbimisväärtuse vähenemist kajastav protsendimäär ei tohi ületada asjaomaste toodete kokkuostuhinna ja prognoositava müügihinna vahet. Kõnealune protsendimäär tuleb iga toote puhul kindlaks määrata enne iga majandusaasta algust. Komisjon võib kokkuostuaegset tarbimisväärtuse vähenemist piirata väärtuse vähenemist kajastava protsendimäära osani, mis ei tohi siiski jääda alla 70 % kogu tarbimisväärtuse vähenemisest.

                     (3)

                     Seepärast tuleks lõssipulbri puhul kindlaks määrata koefitsient, mida liikmesriigid peavad 2019. majandusaastal kohaldama igakuiste kokkuostuväärtuste suhtes.

                     (4)

                     Euroopa Põllumajanduse Tagatisfondist (EAGF) rahastatud kulude usaldusväärse haldamise huvides tuleks komisjonile teatada tarbimisväärtuse vähenemise koefitsiendi kohaldamisest tingitud kulud,

               ON VASTU VÕTNUD KÄESOLEVA MÄÄRUSE:

            Artikkel 1
            Ajavahemikul 1. oktoobrist 2018 kuni 30. septembrini 2019 riikliku sekkumise raames kokkuostetud ning liikmesriikide poolt ladustatud või üle võetud lõssipulbri suhtes kohaldatakse igal kuul kokkuostetud lõssipulbri väärtuse suhtes tarbimisväärtuse vähenemise koefitsienti 0,21.

            Artikkel 2
            Liikmesriigid teatavad komisjonile käesoleva määruse artikliga 1 ette nähtud tarbimisväärtuse vähenemise koefitsientide kohaldamisest tingitud kulude summad vastavalt komisjoni rakendusmäärusele (EL) nr 908/2014 (3) kehtestatud kuludeklaratsioonide abil.

            Artikkel 3
            Käesolev määrus jõustub kolmandal päeval pärast selle avaldamist Euroopa Liidu Teatajas.
            Seda kohaldatakse alates 1. oktoobrist 2018.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 10. oktoober 2018

                  Komisjoni nimel

                  president

               Jean-Claude JUNCKER

            (1)  ELT L 347, 20.12.2013, lk 549.

            (2)  Komisjoni 11. märtsi 2014. aasta delegeeritud määrus (EL) nr 906/2014, millega täiendatakse Euroopa Parlamendi ja nõukogu määrust (EL) nr 1306/2013 riikliku sekkumise kulude osas (ELT L 255, 28.8.2014, lk 1).

            (3)  Komisjoni 6. augusti 2014. aasta rakendusmäärus (EL) nr 908/2014, milles sätestatakse Euroopa Parlamendi ja nõukogu määruse (EL) nr 1306/2013 rakenduseeskirjad seoses makse- ja muude asutustega, finantsjuhtimisega, raamatupidamisarvestuse kontrollimise ja heakskiitmisega, kontrollieeskirjadega, tagatistega ja läbipaistvusega (ELT L 255, 28.8.2014, lk 59).